**Baricz Lajos**

 **Az eltelt évet**

Az eltelt évet most batyuba kötöm,

és mint fáradt vándor, vállamra veszem,

nem nagy a csomagom és mégis nehéz.

Mennyit nyomhat vajon, mérlegre teszem.

Nehezebb, mint máskor, noha üresebb,

már-már az üresség a földre teper,

mert közösségben könnyebb terhet vinni,

míg magányosként a könnyű is teher.

Hiányoztak a vidám együttlétek,

mindig lüktető társadalmi élet…

a közelséget távolságban mértük

szeretteinkért, mert aggódtunk értük.

Eltelt ez az év, hála legyen érte,

örüljön, aki évvégét megérte.

2020. december 27.

 **Minden véget ér**

Ami elkezdődött, minden véget ér,

teljen jól vagy rosszul közben életünk,

bár rövid az időnk s korlátolt a tér,

érezzük mint száguld az idő velünk.

Alig kezdtük el, máris itt a vége,

bár nagy csendességet, karantént hozott,

gondolni fogunk sokszor még ez évre,

amely minden embert pórázra fogott.

Sok-sok színes tervünk csak álom maradt,

alig vettük észre, az év elszaladt;

mint az elmúlt év, elröppen az élet,

a múló idő meghozza a véget…

hisszük, amíg élünk s mikor meghalunk,

Isten gyermekei, az Úré vagyunk.

2020. december 31.